钦定古今图书集成/明伦汇编/氏族典/第187卷 > 萧统
## 钦定古今图书集成/明伦汇编/氏族典/第187卷 > 萧统

按《梁书昭明太子传》：“昭明太子统，字德施，高祖长子
也。母曰丁贵嫔。天监元年，立为皇太子。太子生而聪
叡，三岁受《孝经》《论语》，五岁遍读五经，悉能讽诵。五年
五月庚戌，始出居东宫。太子性仁孝，自出宫恒思恋
不乐。高祖知之，每五日一朝，多便留永福省，或五日
三日乃还宫。十四年正月朔旦，高祖临轩，冠太子于”
太极殿。太子美姿貌，善举止，读书数行并下，过目皆
忆。普通七年，贵嫔有疾，太子还永福省，朝夕侍疾，衣
不解带。及薨，步从丧还宫。至殡，水浆不入口，每哭辄

下泣。太子自加元服，高祖便使省万几，明于庶事，纤
毫必晓，未尝弹纠一人。平断法狱，多所全宥，天下皆
称。仁性宽和，容众喜愠，不形于色，引纳才学之士，赏
爱无倦。出宫二十馀年，不畜声乐。普通中，大军北讨，
京师谷贵，太子因命菲衣减膳。每霖雨积雪，遣腹心
左右周行闾巷，视贫困家有流离道路，密加振赐。太
子孝谨天至，每入朝，未五鼓便守城门开。东宫虽燕
居内殿，一坐一起，恒向西南面台宿。被召当入，危坐
达旦。三年三月，寝疾，恐贻高祖忧，敕参问，辄自力手
书启。及稍笃，左右欲启闻，犹不许，曰：“云何令至尊知
我如此恶。”因便呜咽。四月乙巳，薨，时年三十一。高祖
幸东宫，临哭尽哀，诏敛以衮冕，谥曰昭明。所著文集
二十卷，又撰古今典诰文言为《正序》十卷，五言诗之
善者为《英华集》二十卷，《文选》三十卷。